คลังออกแพ็กเกจ ดูดลงทุนใน3จ.ใต้
คลังหาช่องกระตุ้นเอกชนลงทุน 3 จังหวัดใต้เพิ่ม เล็งออกมาตรการเป็นแพ็กเกจ ทั้งลดภาษีเพิ่มสินเชื่อเงื่อนไขผ่อนปรน
23 ส.ค. 2559

คลังหาช่องกระตุ้นเอกชนลงทุน 3 จังหวัดใต้เพิ่ม เล็งออกมาตรการเป็นแพ็กเกจ ทั้งลดภาษีเพิ่มสินเชื่อเงื่อนไขผ่อนปรน
นายสมชัย สัจจพงษ์ ปลัดกระทรวงการคลัง เปิดเผยว่า นายสมคิด จาตุศรีพิทักษ์ รองนายกรัฐมนตรี สั่งการให้กระทรวงการคลังคิดมาตรการลดหย่อนภาษีเพิ่มเติมให้กับผู้ประกอบการที่ไปลงทุนใน 3 จังหวัดชายแดนภาคใต้ เพิ่มเติมจากการที่ลดให้แล้วอยู่ในปัจจุบัน เพื่อที่จะจูงใจให้มีการลงทุนใน 3 จังหวัดชายแดนภาคใต้มากขึ้น เบื้องต้นกระทรวงการคลังจะเสนอมาตรการภาษีเป็นแพ็กเกจ เช่น ให้ผู้ประกอบการที่เริ่มกิจการใหม่ไปลงทุนใน 3 จังหวัดภาคใต้ ให้ได้ลดหย่อนภาษีมากขึ้นและเป็นเวลานานมากขึ้น
นอกจากนี้ ยังพิจารณาลดหย่อนภาษีให้กับผู้ประกอบการที่อาจไม่ได้ไปตั้งโรงงาน หรือสำนักงานใน 3 จังหวัดชายแดนภาคใต้ แต่มีการใช้เทคโนโลยีที่ทันสมัยในปัจจุบัน มีการสั่งสินค้าหรือวัตถุดิบใน 3 จังหวัดชายแดนภาคใต้มาใช้ในการผลิต ก็จะได้รับสิทธิลดภาษีด้วย
ขณะเดียวกัน แพ็กเกจกระตุ้นการลงทุน 3 จังหวัดชายแดนภาคใต้ จะรวมถึงการให้สินเชื่อกับผู้ประกอบการในอัตราดอกเบี้ยพิเศษ และการผ่อนชำระเงื่อนไขผ่อนปรนให้ด้วย เพื่อสนับสนุนให้ผู้ประกอบการมีกำลังลงทุนได้เร็ว ทำให้เศรษฐกิจใน 3 จังหวัดขยายตัวได้มากขึ้น
“รองนายกฯ สมคิด ขอให้คลังคิดมาตรการภาษีใหม่ๆ ช่วยกระตุ้นการลงทุน 3 จังหวัดชายแดนภาคใต้ เพื่อให้คนในพื้นที่มีรายได้และชีวิตความเป็นอยู่ที่ดีขึ้น ซึ่งคาดว่าจะเสนอให้คณะรัฐมนตรี (ครม.) เห็นชอบได้ในไม่ช้านี้” นายสมชัย กล่าว
นายสมชัย กล่าวว่า สำหรับการลงทุนในภาพรวมของประเทศปัจจุบันทำได้ดีขึ้น โดยเฉพาะการลงทุนภาครัฐ โดยนายสมคิดได้สั่งการให้กระทรวงการคลังดำเนินการเร่งติดตามการลงทุนภาครัฐเป็นพิเศษ หากโครงการใดมีความพร้อม และสามารถเร่งลงทุนให้เร็วกว่าแผนได้ก็จะเป็นเรื่องดี ทำให้มีเม็ดเงินเข้ามาเติมในระบบเศรษฐกิจช่วงปลายปีนี้มากขึ้น
สำหรับการลงทุนภาคเอกชนที่ยังขยายตัวได้ช้า เชื่อว่าขณะนี้ได้มีการลงประชามติรัฐธรรมนูญผ่านไปแล้ว และมีแผนการเลือกตั้งชัดเจนปลายปีหน้า เอกชนจะลงทุนมากขึ้น เพราะมีกำไรและเงินที่พร้อมจะลงทุนอยู่แล้ว นอกจากนี้ ยังมีมาตรการกระตุ้นการลงทุนของภาครัฐ ที่ต้องเริ่มลงทุนภายในปีนี้จะได้รับการลดหย่อนภาษี 2 เท่า เป็นอีกปัจจัยที่ทำให้การลงทุนภาคเอกชนในช่วงปลายปีนี้ขยายตัวได้มากขึ้น